DECRETO 123/2005, do 28 de abril, polo que se acepta a cesión, a título gratuíto, dunha parcela de terreo no termo municipal de Lalín (Pontevedra) para a construción dun edificio para albergar os xulgados.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/05/2005

O Pleno do Concello de Lalín, en sesión ordinaria do 27 de xullo de 2004, acordou ceder, a título gratuíto, a favor da Comunidade Autónoma de Galicia, unha parcela de terreo de tres mil cincocentos metros cadrados, situado no Plan Parcial SUE-1 Regueiriño Sur, no termo municipal de Lalín, para a construción do edificio dos novos xulgados.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, feita nos termos nos que o Concello
de Lalín acordou a cesión, logo da deliberación do Consello da Xunta de Galicia, na súa reunión de vinte e oito de abril de dous mil cinco,
DISPOÑO:
Artigo 1º
Acéptase a cesión, a título gratuíto, feita polo Concello de Lalín dunha parcela de terreo que se describe como segue:
«Porción propiedade do Concello de Lalín que se segrega do predio matriz de 5.000 metros cadrados, denominada EQ-Cu/Do que lle foi adxudicada en virtude do Proxecto de Reparcelación do Plan Parcial SUE-1 Regueiriño Sur, definitivamente aprobado. Conta cunha superficie de tres mil cincocentos metros cadrados, de forma poligonal irregular, de 6 lados, catro deles con fronte á vía pública e coas seguintes medidas: 19,16 metros lineais con fronte á rúa da Habana, 59,95 metros no mesmo ángulo coa rúa da Habana, 21,22 metros á glorieta de confluencia das rúas da Habana e Regueiriño, 9,73 metros lineais coa rúa Regueiriño, 56,90 metros co predio matriz resultante e un lado de 71,19 metros que linda coa parcela 5.1.1. destinada a equipamento comercial privado.
Os seus lindeiros son: polo norte, con viario público denominado actualmente rúa Regueiriño; polo sur, co viario público actualmente denominado rúa da Habana; polo leste, co resto do predio matriz; e polo oeste, coa parcela resultante 5.1.1 destinada a equipamento comercial privado».
O predio matriz figura inscrito a nome do Concello de Lalín no Rexistro da Propiedade de Lalín no folio 82, no tomo 839, no libro 301, inscrición 1ª.
Artigo 2º
O predio destinarase á construción do edificio que albergará os novos xulgados.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
CONSELLERÍA DE POLÍTICA TERRITORIAL, OBRAS PÚBLICAS
E VIVENDA